Kurt Weill

Compositor.
Kurt Weill a l'era nà  a Dessau, ël 2 mars dël 1900.

Ai 21 ëd mars dël 1933, séghit a l'ariv ëd Hitler al podèj, Weill e soa fomna, l'atris e cantanta Lotte Lenya, a l'han chità Berlin e a son andàit a Paris.
Fin-a a lë stèmber 1935, Weill a va a sté a Louveciennes, ant j'Yvelines.
Antratant la cobia a divòrsiërà, ma ij doi a goernëran dle bon-e relassion e as mariëran torna dël 1937.

La crìtica e ël pùblich ëd Paris a son mostrasse assè frèid vers le realisassion ëd Weill.
Mach soe canson, dzortut cole scrite për Lys Gauty, a l'han avù 'd sucess.

 L'ariv an Mérica 
Ai 10 dë stèmber 1935 Weill e Lenya a dësbarco a New York.
Ambelelà Weill a sot-ligna soa antëgrassion a la tèra ch'a lo acheuj an arfudand la companìa dla comunità almanòfona e an obligand ëdcò Lenya a parlé anglèis fin-a ant ël privà.

Weill as buta a frequenté j'ambient progressista e dë snistra e a intra an contat con ël Group theatre, na strutura avangardista fondà dël 1931 dal produtor Harold Clurman, la produtris e regista Cheryl Crawford e Lee Strasbery.
Ambelessì a rancontra ël dramaturgh Paul Green, ch'a dventa ël moros ëd soa fomna e ël libretista ëd Johnny Johnson.

Kurt Weill a l'é mòrt a New York ël 3 d'avril dël 1950.

 Le colaborassion 
Weill a l'ha colaborà con vàire përsonage prestigios, dont Bertolt Brecht, Paul Green, Maxwell Anderson, Moss Hart.

 Euvre prinsipaj 
Johnny Johnson (1936)
The eternal road (1937)
Lady in the dark (1941)
Sò prim ver sucess a Broadway.
A peul esse considerà tanme la prima comedia musical con dle canson ch'a contribuisso tut afàit a l'assion e a son nen mach butà là 'me distrassion.
One touch of Venus (1943)
The firebrand of Florence (1944)
Street scene (1947)
Love life (1948)
Lost in the stars (1949)

Weill, Kurt
Weill, Kurt